Ուսսուրի

Ուսսուրի (, ), գետ Ռուսաստանի Պրիմորիեի երկրամասում։ Հոսում է նաև Պրիմորիեի և Խաբարովսկի երկրամասերի ու ՉԺՀ–ի սահմանով։ Ամուրի աջ վտակն է։ Երկարությունը՝ 897 կմ, ավազանը՝ 193 հզ․ կմ²։ Սկիզբ է առնում Սիխոտե Ալին լեռներից։ Մեծ մասամբ (բացի միջին հոսանքից) հարթավայրային գետ է, գալարներով, գետաբազուկներով, հունի մեջ՝ կղզիների խմբերով։ Սնումը առավելապես անձրևային է։ Ջրի միջին ծախսը վերին հոսանքում 143 մ³/վրկ է, միջին հոսանքում՝ 230 մ³/վրկ, առավելագույնը ստորին հոսանքում՝ մինչև 10520 մ³/վրկ։ Սառցակալում է նոյեմբերից ապրիլ։ Հաճախակի են աղետաբեր հեղեղումները։ Հիմնական վտակը Սունգաչան է (ձախից)։ Հարուստ է ձկներով։ Վերին հոսանքում, մինչև Լեսոզավոդսկ լաստառաքելի է, գետաբերանից մինչև 622 կմ վեր՝ նավարկելի։ Օգտագործվում է ջրամատակարարման համար։

Ծանոթագրություններ 

Ռուսաստանի գետեր
Ասիայի միջազգային գետեր
Սահմանային գետեր
Ամուր գետի վտակներ